老豆搵仔

「老豆搵仔」係香港一個喺2019年7月7號成立嘅Telegram頻道，超過13萬個訂戶，呢個頻道以披露警員個人身份著稱。老豆搵仔頻道因為警員喺2019年拒絕按《警察通例》出示委任證開始，警員相關個人私隱就被「老豆搵仔」曝光。資訊網站「香港編年史」亦有使用同整合「老豆搵仔」嘅資料。

2019年9月，有人因為向「老豆搵仔」透露香港警察親友資訊而被逮捕。2019年10月25號，高等法院頒佈臨時禁制令，禁止公眾披露警員同佢屋企人嘅個人資料，「老豆搵仔」嘅管理員表示會繼續發佈新資料，亦唔會刪除舊資料。但係同年11月7號，「老豆搵仔」一度停止更新，疑似同臨時禁制令有關。

2020年9月，「老豆搵仔」喺Patreon發起眾籌。香港警方表示，資助「老豆搵仔」可能觸犯法例。而截至2020年12月，呢個頻道依然維持運作。

2019年，香港反送中運動爆發，香港警察自元朗721事件後因為警暴問題等備受批評，亦畀部份市民指責警黑合作，社會上出現一種對警察唔信任嘅情緒。由於警員開始拒絕喺行動中按照《警察通例》出示委任證，市民辨認警員身份困難，第三方辨認警員嘅渠道就應運而生。「老豆搵仔」嘅名建立喺另一個出名嘅Facebook群組，誕生之初主要針對拒絕出示委任證嘅警員作出起底。

香港編年史
香港警察相關爭議及犯罪指控
港區國安法
香港網絡審查

老豆搵仔

Telegram
香港網絡審查
反逃犯條例修訂運動